
ครอบครัว  ถึงแม้จะเป็นหน่วยเล็กหน่วยหนึ่งในสังคม  แต่ก็คงจะไม่มีผู้ใดปฏิเสธได้ว่า  หน่วยทางสังคมหน่วยเล็กหน่วยนี้มีความสำคัญเป็นอย่างยิ่ง  เป็นพื้นฐานของสังคม  เป็นจุดเริ่มต้นของการก่อกำเนิดของสมาชิกในสังคม  เป็นส่วนหนึ่งในสังคมที่อยู่ร่วมกัน  มีปฏิสัมพันธ์กัน   เป็นเบ้าหลอมเบื้องต้นให้สมาชิกในสังคมมีแนวคิด  พฤติกรรมต่าง ๆหลากหลายกันไป  ทั้งสอดประสานและขัดแย้ง  ต้องมีการเรียนรู้และปรับตัว  เพื่อให้อยู่ร่วมกันได้เป็นครอบครัวใหญ่ในสังคมอย่างสันติ

ประเทศไทยได้ให้ความสำคัญแก่ครอบครัวมาเป็นเวลายาวนาน  ไม่เพียงแต่การอบรมสั่งสอนโดยตรงที่เกิดขึ้นในครอบครัว  และการให้ความรู้ในสถานศึกษาเท่านั้น  ตั้งแต่เมื่อปีพ.ศ. 2533 รัฐบาลได้กำหนดให้วันที่ 14 เมษายน ของทุกปี  เป็นวันครอบครัวแห่งชาติด้วย  และเป็นที่สอดคล้องกับในโลกสากล  โดยองค์การสหประชาชาติได้กำหนดให้ ปี ค.ศ. 1994 (พ.ศ. 2537) เป็นปีครอบครัวสากล: International Year of the Family  

กระทรวงการพัฒนาสังคมและความมั่นคงของมนุษย์  ในฐานะเป็นหน่วยงานภาครัฐ  ที่มีภารกิจโดยตรงในการส่งเสริมและพัฒนาคุณภาพและความมั่นคงในชีวิต  สถาบันครอบครัว และชุมชน   โดยมีสำนักงานกิจการสตรีและสถาบันครอบครัว เป็นหน่วยงานหลัก  รับผิดชอบพัฒนา  เสนอแนะแนวทาง  เสริมสร้างมาตรการและกลไกในการส่งเสริมศักยภาพความเข้มแข็ง  ความเป็นปึกแผ่นของสถาบันครอบครัว  ได้ดำเนินการจัดกิจกรรม โครงการต่างๆ และร่วมกับหน่วยงานที่เกี่ยวข้องอื่นๆ เช่น สำนักงานคณะกรรมการพัฒนาการเศรษฐกิจและสังคมแห่งชาติ  มหาวิทยาลัยมหิดล เป็นต้น  เพื่อสนับสนุนให้เกิดแรงกระตุ้นทางสังคมในการส่งเสริมการพัฒนาศักยภาพสถาบันครอบครัวอย่างชัดเจนแท้จริง  อาทิ การจัดประชุมสัมมนาเพื่อกำหนดทิศทางการพัฒนาสถาบันครอบครัวแบบบูรณาการ  การจัดทำดัชนีชี้วัดครอบครัวอยู่ดีมีสุข  การจัดประชุมวาระครบรอบสิบปีปีครอบครัวสากลของสหประชาชาติ  รวมทั้งการผลักดันเรื่องครอบครัวให้เป็นเรื่องสำคัญที่ปรากฏอยู่ในวาระแห่งชาติ
             ดังนั้น การรายงานสถานการณ์ทางสังคม ฉบับที่ 2  นี้  จึงนำเรื่องครอบครัวมาเป็นหัวข้อในการรายงาน โดยมีการนำเสนอเป็นลำดับ ดังต่อไปนี้
         - เริ่มต้นด้วยการอธิบายความหมายของคำว่า  “ครอบครัว” โดยทั่วไป และบรรยายภาพลักษณะ ครอบครัวไทยที่เห็นและเป็นอยู่
             -  บทถัดไป ว่าด้วยเรื่องของสถานการณ์ของครอบครัวไทย โดยมีการเกริ่นนำด้วยโครงสร้างของประชากร ก่อนชี้ให้เห็นโครงสร้างของครอบครัว รูปแบบครอบครัว ปัญหา และสาเหตุของปัญหา
         - ติดตามด้วยการวิเคราะห์ผลกระทบที่เกิดจากความเปลี่ยนแปลงในโลกยุคโลกาภิวัตน์ ที่ทำให้เกิดแนวโน้มของสถานการณ์ครอบครัวที่คาดว่าจะเป็นไป 7 ประการ
             -   พร้อมทั้งนำเสนอภาพของการดำเนินงานด้านครอบครัว ภายใต้กรอบนโยบาย ยุทธศาสตร์ และแผนการดำเนินงานในระยะยาว
             -  ในบทสุดท้ายเป็นการนำเข้าสู่ดัชนีความอยู่ดีมีสุข ด้านชีวิตครอบครัว เป็นการอธิบายความหมายของคำว่า “ครอบครัวอยู่ดีมีสุข”   จำแนกให้เห็นองค์ประกอบ 5 ด้าน   และพิจารณาตัวชี้วัดเป็น  3  กลุ่ม  22 ตัวชี้วัด รวมทั้งแสดงผลการนำตัวชี้วัดไปศึกษาภาวะการเปลี่ยนแปลงความอยู่ดีมีสุขของคนไทย
              พร้อมทั้งได้มีการแสดงให้เห็นดัชนีความอยู่ดีมีสุข ด้านชีวิตครอบครัว รายจังหวัดในช่วงปี 2539 – 2545 ไว้ในภาคผนวกโดยละเอียดอีกด้วย 

